ร้องไตรรงค์เพิ่มงบแก้หนี้เกษตรกร
ตัวแทนกองทุนฟื้นฟูเกษตรกรร้องเรียน "ไตรรงค์" เพิ่มงบประมาณแก้ไขปัญหาหนี้สิน
28 ก.ค. 2553

ตัวแทนกองทุนฟื้นฟูเกษตรกรร้องเรียน "ไตรรงค์" เพิ่มงบประมาณแก้ไขปัญหาหนี้สิน
นายวิชิต จันทะแจ้ง เลขาธิการกองทุนฟื้นฟูและพัฒนาแกษตรกร (กฟก.) นายประทีป อินแสง กรรมการบริหารกองทุนฯ พร้อมด้วยตัวแทนเกษตรกร ได้เข้ายื่นหนังสือต่อนายไตรรงค์ สุวรรณคีรี รองนายกรัฐมนตรีด้านเศรษฐกิจ ในฐานะประธานคณะกรรมาธิการวิสามัญพิจารณาร่างพ.ร.บ.งบประมาณรายจ่ายประจำปี งบประมาณ พ.ศ.2554 เพื่อขออุทธรณ์งบประมาณรายจ่ายประจำปี 2554 คืน เนื่องจากตามที่คณะอนุกรรมาธิการงบประมาณ สภาผู้แทนราษฎร ได้มีมติตัดทอนงบประมาณในส่วนของสำนักงานกองทุนฟื้นฟูและพัฒนาเกษตรลงจาก 2,895 ล้านบาท เหลือเพียง 1,360 ล้านบาท 
นายประทีป กล่าวว่า ปีที่แล้ว ทางกองทุนได้เสนอของบประมาณไปประมาณ 1,200 ล้านบาท แต่เนื่องจากในปีนี้มีเกษตรกรกว่า 6 ล้านคน จึงได้ขอเสนองบประมาณไป 2,895 ล้าน บาท แต่กลับถูกตัดงบประมาณที่ขอไป ซึ่งไม่เพียงพอต่อการสนับสนุนการดำเนินงานฟื้นฟูชีวิตเกษตรตามแผนงานการ จัดการหนี้สินเกษตรกร โดยเกษตรมีหนี้สินที่เป็นเอ็นพีแอลกว่า 5 แสนราย จึงอยากให้รัฐบาลมองปัญหาของเกษตรกรในองค์รวม ไม่ใช่มองปัญหาแต่ละปี ซึ่งเกษตรกรมีปัญหาหลักคือปัญหาหนี้สินและความยากจน